<classify> MBALI na ukweli kwamba Tanzania haiungi mkono watu wanaojihusisha na mapenzi ya jinsia moja wakiwemo mashoga, imefafanuliwa kwamba maisha ya watu wa kundi hilo yako salama kama watu wengine hapa nchini.Katika mahojiano na gazeti hili jana kuhusu madai kwamba wanaojihusisha na mapenzi ya jinsia moja nchini maisha yao yako hatarini, Waziri wa Mambo ya Ndani ya Nchi, Kangi Lugola alifafanua wazi kwamba watu wa kundi kama hilo wapo salama.Ninachosema ni kuwa Tanzania ni salama na hakuna mtu yeyote anayeweza kusema kuwa sio salama bila ya kuwa na vigezo husika, kama mtu yeyote anahatarishiwa maisha yake, basi anapaswa kwenda Polisi na mimi sijapata taarifa zozote kutokea Polisi zinazoelezea kuwapo kwa mazingira hatarishi ya watu hao, alisema.Pia, alikanusha tetesi kuwa mashoga hao wamekuwa wakikimbia nchi na kuelekea nchi jirani, ikiwa ni sehemu ya kuomba hifadhi kutokana na kutokuwa na uhakika wa usalama wao.Alisisitiza kuwa kwa upande wa mashoga, hajapata taarifa kutoka kituo chochote cha Polisi nchini, wakilalamikia usalama wao. Alisema kama kungekuwa na mazingira sio salama kwao, wangeenda kupeleka malalamiko yao kwenye vituo vya Polisi jirani; na kuwa akiwa waziri mwenye dhamana, hajapata taarifa za mazingira hatarishi kwa mashoga nchini.Hivi karibuni, Mkuu wa Mkoa wa Dar es Salaam, Paul Makonda aliwataka wananchi kumtajia majina ya mashoga wa Dar es Salaam, kwa njia ya simu yake ya mkononi. Kutokana na agizo hilo, watu kadhaa wamekuwa wakiendelea kumtajia majina hayo, hali ambayo imesababisha taharuki kwa baadhi ya watu waliotajwa, huku wengine wakilalamikia utaratibu huo, hasa mashirika ya haki za binadamu yakiwamo ya nje ya nchi.Tangu jana kuna video fupi ya mahojiano kati ya Shirika la Utangazaji la Marekani, RTE News na Mwanaharakati ambaye ni Mkurugenzi wa Shirika la Haki za Binadamu, Frontline Defender, Erin Kilbride akizungumzia agizo hilo la Makonda, akidai kuwa amepata taarifa kuwa mashoga wanalalamikia usalama wao.Mkurugenzi huyo alisema mashoga hao, wamekuwa wakihatarishiwa maisha yao na wananchi kutokana na harakati hizo za mkuu wa mkoa za kutaka majina yao yatajwe na kutoa tamko kuwa anataka kuumaliza ushoga.Alienda mbali na kusema kuwa mashoga hao, wamekuwa wakikimbia nchi na kukimbilia nchi za jirani, kuomba uhifadhi wa usalama wao. Akihojiwa kutoa ufafanuzi juu ya msimamo wa kisheria kuhusu ushoga nchini, Wakili wa Serikali, Patrick Mwita alisema mtu anayefanya mapenzi kinyume na maumbile, iwe kwa hiari yake au kwa kulazimishwa, ataadhibiwa kwa mujibu wa Sheria ya Kanuni ya Adhabu Kifungu cha 154.Alisema awali ilikuwa inatumika Sheria ya Makosa ya Kujamiiana SOSPA iliyotungwa mwaka 1998, kifungu cha 16 cha Kanuni ya Adhabu na kufanyiwa marekebisho mwaka 2002, kwa sababu ilionekana imejitenga.Alisema kifungu hicho cha 154, kinaelekeza kuwa mfanyaji au mfanywaji wa mapenzi kinyume cha maumbile akipatikana na hatia, atahukumiwa kifungo cha maisha jela au miaka isiyopungua 30 jela.Kwa upande wao, viongozi wa dini, wasomi na wataalamu wa saikolojia, walisema kimsingi vitendo vya ushoga, havikubaliki katika jamii ya watanzania kwa kuzingatia madhara ya suala hilo pamoja na mila na desturi za taifa hili zilizokuwepo kabla na baada ya taifa kupata uhuru wake mwaka 1961.Shehe wa Mkoa wa Dar es Salaam, Alhad Mussa Salum alisema suala la ushoga ni jambo haramu, ambalo watanzania wanapaswa kuliepuka kwa nguvu zote ili kuepuka kuingia katika adhabu za Mwenyezi Mungu na kwamba hata katika maandikio yaliyomo katika vitabu vyake, limezungumzwa.Alisema suala hilo endapo litaendelea kufumbiwa macho, kuna hatari kubwa katika miaka ya baadaye, taifa likawa na viongozi mashoga. Alisisitiza hata kama jumuiya za kimataifa haziungi mkono suala hilo, nchini inatakiwa kulipinga vikali na watu wa jamii zote; na siyo Makonda peke yake.Alisema Taifa halipaswi kuziunga mkono nchi za Magharibi, zinazolitetea na mara nyingi zimekuwa zikifanya hivyo kwa sababu zao binafsi. Aliongeza kuwa hata kama wanasema suala la kuwapinga watu wanaoendekeza ushoga ni udhalilishaji, wanakosea kwa kuwa watu hao, wanajidhalilisha wenyewe kwa matendo yao hayo.Mbali na Shehe Alhad, pia Kamati ya Viongozi wa Dini inayoshughulikia Maadili, Amani na Haki za Binadamu kwa Jamii, imelipinga suala hilo na kuitaka serikali kutangaza vita ya nchi nzima dhidi ya ushoga na ukahaba, kwa lengo la kulinda maadili ya wananchi na taifa zima.Kamati hiyo inayoundwa na viongozi mbalimbali wa kidini, wakiwemo mashehe na maaskofu kutoka madhehebu mbalimbali ya dini nchini, ilisema vita hiyo ya ushoga na ukahaba inapaswa kufanywa kama ile ya mapambano dhidi ya dawa za kulevya, hatua ambayo pamoja na mambo mengine, itasaidia kujenga Taifa lenye misingi ya kimaadili.Mwenyekiti wa kamati hiyo, William Mwamalanga alisema kimsingi suala la ushoga bado ni kubwa katika taifa, hivyo linapaswa kupingwa kwa nguvu zote ili kulikomesha. Alisema vita hiyo inapaswa kuungwa mkono na watu wa makundi wote, kwa kuwa ushoga unalitia aibu taifa na Watanzania kwa ujumla.Tunataka vita hii ipiganwe na Watanzania wote vijana wasomi, wajasiriamali mali kote, hata vitabu vya dini zote vinalikemea, hatuwezi kuishi na kumkosea Mungu kwa kuunga mkono mambo haya, kwa nafasi zetu tunapaswa kupiga vita uchafu huu ambao unatutia aibu, alisema Mwamalanga.Kwa upande wake, Kaimu Mkuu wa Chuo cha Diplomasia, Dk Bernard Achiula alisema kimsingi suala la ushoga, linapigiwa debe na watu kutoka mataifa ya Magharibi, ambao tayari wamewekeza fedha za kutosha katika hilo, jambo ambalo linaweza likaingiza nchi katika mtego mbaya.Tunapaswa kuwa na msimamo katika jambo hili, kuna mambo mazuri ya kuiga kutoka kwa wenzetu, lakini siyo suala hili ambalo linachochewa na watu fulani fulani kutoka nje wenye maslahi nalo binafsi, alisema Dk Achiula.Taarifa ya serikali kupitia Wizara ya Mambo ya Nje na Ushirikiano wa Afrika ya Mashariki, iliyotolewa Novemba 4, mwaka huu, ilisema kinachoendelea katika kampeni ya Mkuu wa Mkoa wa Dar es Salaam kuhusu mashoga ni mawazo yake binafsi na siyo msimamo wa serikali. Taarifa hiyo ilisisitiza kuwa serikali itaendelea kuheshimu mikataba yote ya kimataifa, inayohusu haki za binadamu, ambayo imesaini na kuridhia.  <topic>: KITAIFA 